**Yuridik shaxslarning benefitsiar mulkdorlari reyestrini   
shakllantirish va yuritish tartibi to‘g‘risidagi**

**NIZOM**

Ushbu Nizom O‘zbekiston Respublikasi Vazirlar Mahkamasining 2017-yil 9-fevraldagi 66-son qarori bilan tasdiqlangan “Tadbirkorlik subyektlarini davlat ro‘yxatidan o‘tkazish tartibi to‘g‘risida”gi nizomga muvofiq yuridik shaxslarning benefitsiar mulkdorlari reyestrini shakllantirish va yuritish tartibini belgilaydi.

**1-bob. Umumiy qoidalar**

1. Mazkur Nizomda quyidagi asosiy tushunchalardan foydalaniladi:

**benefitsiar** **mulkdor** — ta’sis etilayotgan yuridik shaxs mol-mulkining haqiqiy egasi yoki ariza beruvchini haqiqatda nazorat qiluvchi yoxud manfaati ko‘zlangan holda pul mablag‘lari yoki boshqa mol-mulk bilan bog‘liq operatsiya amalga oshirilayotgan jismoniy shaxs;

**benefitsiar mulkdorlar reyestri** (bundan buyon matnda Reyestr deb yuritiladi) — vakolatli davlat organi tomonidan yuritiladigan yuridik shaxslarning benefitsiar mulkdorlari haqidagi ma’lumotlarni hamda boshqa ma’lumotlarni o‘z ichiga olgan, doimiy yangilab turiladigan elektron ma’lumotlar bazasi;

**ariza beruvchi** — ro‘yxatdan o‘tkazuvchi organlarga tegishli so‘rovnoma, ariza bilan murojaat qilgan yuridik shaxslar yoxud ular tomonidan belgilangan tartibda vakolat berilgan shaxslar;

**tadbirkorlik subyekti — yuridik shaxs** — belgilangan tartibda davlat ro‘yxatidan o‘tgan hamda tadbirkorlik faoliyatini amalga oshirayotgan yuridik shaxslar.

**tadbirkorlik subyektlarini davlat ro‘yxatidan o‘tkazish va hisobga qo‘yishning avtomatlashtirilgan tizimi** (keyingi o‘rinlarda Tizim deb ataladi) — tadbirkorlik subyektlarini davlat ro‘yxatidan o‘tkazishni, shuningdek ro‘yxatdan o‘tkazuvchi organlar va vakolatli tashkilotlarning ushbu jarayondagi elektron hamkorligini ta’minlovchi axborot-kommunikatsiya texnologiyalari kompleksi.

2. O‘zbekiston Respublikasi Adliya vazirligining Davlat xizmatlari markazlari va FHDY organlari faoliyatini muvofiqlashtirish boshqarmasi, hududiy adliya organlari va Davlat xizmatlari markazlari tegishli ravishda Tizim orqali Reyestr shakllantirilishi va yuritilishini nazorat qilib boradi.

**2-bob. Reyestrni shakllantirish**

3. Reyestr O‘zbekiston Respublikasi Vazirlar Mahkamasining 2017-yil 9-fevraldagi   
66-son qarori bilan tasdiqlangan “Tadbirkorlik subyektlarini davlat ro‘yxatidan o‘tkazish tartibi to‘g‘risida”gi nizomning 5 va 9-ilovasiga muvofiq taqdim qilingan arizalar asosida Tizim orqali avtomatik tarzda elektron ko‘rinishda shakllantiriladi.

4. Ariza beruvchining benefitsiar mulkdori to‘g‘risidagi ma’lumotlar aks etgan arizasi asosida tadbirkorlik subyekti — yuridik shaxs davlat ro‘yxatidan va (yoki) qayta ro‘yxatdan o‘tkazilgandan so‘ng Tizim avtomatik tarzda real vaqt rejimida Reyestrga benefitsiar mulkdor to‘g‘risidagi ma’lumotlarni tegishli ravishda kiritish, chiqarish yoki o‘zgartirishni amalga oshiradi.

5. Reyestrda quyidagi ma’lumotlar ko‘rsatiladi:

a) tadbirkorlik subyektlariga — yuridik shaxslariga nisbatan:

yuridik shaxsning nomi;

yuridik shaxsning STIRi;

b) yuridik shaxslarning benefitsiar mulkdorlariga nisbatan:

benefitsiar mulkdorga berilgan tartib raqam;

Reyestrga kiritilgan sana;

familiyasi, ismi va otasining ismi;

tug‘ilgan sanasi;

fuqaroligi;

yashash joyi;

shaxsini tasdiqlovchi hujjat to‘g‘risida ma’lumotlari (seriyasi, raqami, kim tomonidan va qachon berilgan);

jismoniy shaxsning shaxsiy identifikatsiya raqami;

aloqa uchun telefon raqamlari;

elektron pochta manzili;

Reyestrga o‘zgartirish kiritilgan sana;

Reyestrdan chiqarilgan sana;

qo‘shimcha ma’lumotlar.

Reyestrda qonun hujjatlarida nazarda tutilgan boshqa ma’lumotlar va hujjatlar bo‘lishi mumkin.

6. Reyestrdagi ma‘lumotlar qonunchilikda belgilangan tartibda uchinchi shaxslarga taqdim etilishi mumkin.

**3-bob. Yakuniy qoidalar**

7. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.